Beatissime pater. Exponitur s. v. pro parte devoti vestri et sacre Romane ecclesie filij nobilis Henrici (!) Turonis militis (pro devotissimo vestro et sancte Romane ecclesie filio), regis Svecie castri Vigoriensis (!) et aliarum terrarum Aboensis diocesis gubernatoris, quod cum olim Rutheni, ortodoxe fidei inimici, cappellam sancte Marie Magdalene extra muros oppidi Viboriensis in regno predicto consistentis crebris incendijs devastassent et diversa alia damna illi obtulissent, dictus Henricus de licentia loci ordinarij dictam cappellam infra muros eiusdem oppidi transferri fecit; ipsoque oppido per eosdem Ruthenos obsesso ac illius incolis longa obsidione fatigatis eorumque et dicti oppidi perditionem expectantibus omnique humano consilio et auxilio destituti[s], ipsi incole per intercessionem sancti Andree, cuius festum instabat, cometaque ad modum crucis eiusdem sancti in celo apparuit (= –rita) ac prefatis Ruthenis prope attonitis ac relicta obsedione aufugentibus, liberati fuerunt, ipseque miles dictam cappellam sanctorum Marie Magdalene et Andree ex tunc deinceps invocari et dedicari voluit. Cum autem, pater sancte, cupiat idem miles, translationem et alia premissa quod (= pro) eorum subsistentia firmiori a s. v. approbari et confirmari, supplicat igitur humiliter s. v. pro parte dicti militis, quatenus eum specialibus favoribus et gratijs prosequentes translationem et alia premissa auctoritate apostolica approbare et confirmare [dignemini], ita quod omnia et singula privilegia, indulgentia et facultates dicte capelle ac christifidelibus, illam in festo beate Marie Magdalene annuatim visitantibus, semper tam per fe[licis] re[cordacionis] Sixtum papam IIII quam alios Romanos pontifices et sedem apostolicam concessa, eidem cappelle infra muros et christifedelibus illam visitantibus concessa (= –cedantur) et que (= etiam) ad festum sancti Andree apostoli annuatim extensa sint et esse censeantur. Et cum, pater sancte, dicta cappella sit in confinibus dictorum Ruthenorum ac christi fideles illarum partium persepe contra eosdem Ruthenos pugnare oporterit, ut ipsi fideles ferventius contra inimicos pugnare valeant ac et (= ad) cappellam ipsam devotius ac libentius confluant, omnibus et singulis utriusque sexus christifidelibus vere penitentibus et confessis, qui cappellam ipsam in quatuor festivitatibus seu diebus in litteris exprimendis devote visitarint et pro illius edificiorum reparatione et edificatione manus porrexerint adjutrices singulis v[irginis] b[eate] festivitatibus, earumdem (= eisdem), quibus id fecerint, ultra alias indulgentias illi concessas, alias septem annos et totidem quatragenas de injunctis eis penitentijs misericorditer in Domino relaxare dignemini de gratia speciali, non obstantibus premissis ac constitutionibus et ordinationibus apostolicis ceterisque contrarijs quibuscumgue cum clausulis oportunis ac consuetis. Fiat ut petitur. J.; et cum absolutione a censuris ad effectum presentium, et quod indulgentiarum et privilegiorum dicte cappelle concessorum pro expressis habeantur et exprimi possint, et de confirmatione, approbatione et supplectione premissis, ita quod huiusmodi indulgentia et privilegia illi tanquam infra muros existenti concessorum et ad festum sancti Andree extensa esse intelligantur, et de indulgentia septem annorum et totidem quatragenas ultra alias indulgentias illi concessas in quatuor festivitatibus seu diebus, et quod perpetuo durent, et quod premissorum omnium et singulorum et circa ea necessariorum maior et verior specificatio fieri possit in litteris, et quatenus translatio et erectio predicte nondum facte sint, tunc cum translatione et erectione dicte cappelle ut supra, obmissa si videbitur premissorum mutatione, que de erectione facta per ordinarium, et in forma gratiosa, et de ereptione (= erectione) sine preiudicio. Datum Rome apud sanctum Petrum sexto idus februarij anno secundo.